
RAPORT  COMUN

asupra propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 655/2009 din 15 decembrie 2009, cu dezbaterea pe fond a propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap.
La întocmirea prezentului raport, Comisiile au avut în vedere: 

· avizul Consiliului Legislativ (nr.587/02.06.2009)

· avizul Comisiei pentru buget, finanţe şi bănci (nr.692/17.02.2010)

· avizul Comisiei juridice, de disciplină şi imunităţi (nr.31/1137/02.02.2010)

· avizul Comisiei pentru învăţământ, ştiinţă, tineret şi sport (nr.29/362/02.02.2010)

· avizul Comisiei pentru egalitatea de şanse pentru femei şi bărbaţi (nr.37/63/03.02.2010)

· punctele de vedere ale Guvernului transmise prin adresele nr.1815/17.07.2009 şi nr.5217/DRP/14.08.2012.

Propunerea legislativă are ca obiect de reglementare modificarea şi completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare. Principalele modificări şi completări propuse se referă la schimbarea definiţiei persoanei cu handicap, cumularea dreptului de a călători gratuit pe liniile de transport urban şi interurban, instituirea unei legitimaţii unice pentru persoanele cu handicap, explicarea modalităţii de stabilire a contribuţiei lunare de întreţinere datorată de persoanele cu handicap sau de susţinătorii legali ai acestora, asistate în centre rezidenţiale destinate acestora, acordarea prestaţiilor sociale către moştenitorii persoanei cu handicap decedate, respectiv a celor aferente lunii în care aceasta a decedat, proporţional cu cota parte cuvenită fiecăruia.

Comisiile propun Plenului Camerei Deputaţilor respingerea iniţiativei legislative întrucât prin Legea nr.221/2010 a fost ratificată Convenţia privind drepturile persoanelor cu dizabilităţi, iar ratificarea acestei Convenţii necesită elaborarea unui nou proiect de lege în domeniul protecţiei persoanelor cu handicap, care implică noi orientări, organizări, adaptări ale politicilor sociale, ale programelor naţionale, ale măsurilor, normelor, serviciilor şi planurilor de acţiune. Obiectivele vizate de către Ministerul Muncii, Familiei şi Protecţiei Sociale duc la acţiuni care au ca scop modificarea actelor normative existente şi elaborarea unor reglementări legislative specifice. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţa comună din 24 septembrie 2012. 
La lucrări au fost prezenţi 35 deputaţi din totalul de 40 membri ai celor două comisii.
Raportul comun a fost adoptat cu majoritate de voturi.

La dezbateri au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu – Secretar de Stat, Ministerul Muncii, Familiei şi Protecţiei Sociale
· d-l Răzvan Vulcănescu – Secretar de Stat, Ministerul Sănătăţii.

Propunerea legislativă a fost respinsă de Senat în şedinţa din 8 decembrie 2009.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

